РЕПУБЛИКА БЪЛГАРИЯ
ЧЕТИРИДЕСЕТО НАРОДНО СЪБРАНИЕ
											ПРОЕКТ!

З А К О Н
ЗА ИЗМЕНЕНИЕ И ДОПЪЛНЕНИЕ
НА ЗАКОНА ЗА ПОЛИТИЧЕСКИТЕ ПАРТИИ

(ДВ, бр. 28 от 2005 г.,  изм., бр. 102 от 2005 г., бр. 17 от 2006 г.,
 бр. 73 от 2006 г.,  бр. 59 от 2007 г.,  бр. 78 от  2007 г.)

§ 1. В чл. 15, ал. 3, се създава т. 10:
“10. банкова сметка за приходи и разходи.”	

	§ 2. Създава се чл. 19а:
	“Чл. 19а. Политическата партия представя в Софийския градски съд протоколите от проведените заседания на националните й ръководните органи съгласно устава на партията.”

§ 3. Създава се чл. 20а: 
“Чл. 20а.  Политическа партия може да участва в избори, ако:
1.	има създадени регионални структури на територията най-малко на 
половината  от общините в страната;"

§ 4. В чл. 23, ал. 1, се правят следните изменения и допълнения:
1. В т. 3 накрая се добавя “в размер до 30 000 лева ”. 
2. Т. 4 се отменя.

§ 5. В чл. 24 се създава нова т. 2:
„2. дарения от юридически лица”.

§ 6.  В чл. 27, ал. 1, цифрата “2” се заменят с “шест”.

§ 7. В чл. 29 се правят следните изменения и допълнения:
1. Досегашният текст става ал. 1.
2. Създава се ал. 2:
“(2) Политическата партия създава и води публичен регистър, в който се вписват:
1. лицата по чл. 23, ал. 1, т. 3 и видът, размерът, стойността и целта на направеното дарение или завещание;
2. декларация от лицата по чл. 23, ал. 1, т. 3  за произхода на средствата;
3. наименованията на социологическите и рекламните агенции, както и агенциите за осъществяване на връзки  с обществеността , които подпомагат партията;
4.номерът на сметката по чл. 15, ал. 3, т. 10.
5. трите имена и адреса на членовете на партията;
6. териториалните структури на партията.”

§ 8. В чл. 34 се правят следните изменения и допълнения:
1. Алинея 4 се изменя така:
	“(4) До 31 март всяка година политическите партии представят на Сметната палата заверения финансов отчет на хартиен и електронен носител. Към него се прилага декларация по образец, в която се съдържа списък на физическите лица, направили дарения, вида, размера, стойността и целта на даренията, както и декларация за произхода на средствата.”
	2. В ал. 5 изречение второ се заличава.

§ 9. В чл. 35, ал. 2, думите „както и списък на юридическите лица с нестопанска цел, неподали в срок декларацията си по чл. 34, ал. 5” се заличават.

§ 10. В чл. 37 се правят следните изменения и допълнения:
	1. Досегашният текст става ал. 1.
 2. Създава ал. 2:
	“(2) При непредставяне или непредставяне в срок на финансовите отчети в Сметната палата за последните три години удостоверение по ал. 1 не се издава.”

§ 11. В чл. 40 се правят следните изменения и допълнения:
1. В ал. 1 се създават т. 4, 5 и 6:
“4. членовете на партията са по-малко от 5000;
5. партията не е провеждала предвидените в устава  заседания на  националните й ръководни органи повече от два последователни пъти;
6. партията е получила по-малко от едно на сто от  действителните гласове в 
два последователни избора за народни представители и за членове на Европийския парламент."
2. Създава се ал. 3:
„(3) Изискванията по ал. 1 не се отнасят за политически партии, от регистрацията на които не са се провели два последователни избора за народни представители и членове на Европейския парламент.” 

§ 12. ПРЕХОДНА РАЗПОРЕДБА
Параграф единствен. До 31.12. 2008 г. прокуратурата извършва проверка и внася в съда предложение за разпускане на политическите партии, които не отговарят на изискванията на чл. 40.

МОТИВИ

към  проекта на Закон за изменение и допълнение
на Закона за политическите партии

През последните месеци се разгърна широка обществената дискусия за функционирането на политическия модел и отношението към политическите партии. 
Повод за изостряне на дебата дадоха проведените частични местни избори в Сандански, Казанлък и др., със скандалните факти и подозрения за купуване на гласове, за включване в изборния процес на субекти  с неясен произход и съмнителни мотиви.  Във връзка с това с  особена острота бяха поставени въпросите за регистрирането на партиите, за тяхното функциониране и финансиране, за допускането до участие в различните видове избори. Разбирането на Коалиция за България е, че партиите са фундамент на функциониране на парламентарната демокрация и че тяхната роля в управлението на държавата и общините трябва да се засилва, а не да се омаловажават и подменят с неясни субекти. 
В тази връзка предлагаме настоящия ЗИД на Закона за политическите партии, който включва предложения в следните направления:
- регистрация и функциониране на политическите партии 
Необходимите към момента на регистрация изисквания към политическите партии да важат и в периода на тяхното функциониране – например партиите да поддържат минимален  членски състав от 5 000 души..
- финансиране на политическите партии
Предложение за забрана за финансиране на партиите от юридически лица и повишаване на държавната субсидия. По този начин ще се намали зависимостта на партиите от корпоративни интереси, ще се увеличи делът на “прозрачното” финансиране и ще намалеят мераците за “черни каси”. Изхождаме от разбирането, че политически предпочитания имат физическите лица, а не фирмите и фондациите.
- публичен регистър на партиите  
Предлагаме въвеждането на задължение всяка партия да поддържа публичен регистър, в който да отразява всички дарители, размера на даренията, декларации за произхода на средствата, номерът на банковата сметка на партията, което ще осигури прозрачност на финансирането. 
В регистъра да бъде огласявана и информация за организационното състояние на партията – членския състав, териториалните структура на партията,  протоколи за проведените заседания на националните ръководни органи на партията.
- публично огласяване на социологическите, рекламните агенции и агенциите за връзка с обществеността, които подпомагат партиите.  
- заличаване на партии. 
Предложение  за заличаване на партии, получили под 1%  на два последователни национални избора, на партии, които имат под 5 000 души членски състав, а също и на такива, които не се провели предвидените в устава заседания на националните си ръководни органи два последователни пъти. Така ще се намали политическата фрагментация и ще се укрепят партиите като демократични политически субекти..
- допускане до участие в избори 
Предложение да участие в избори да се допускат партии, които са представили в срок финансовите си отчети пред Сметната палата и имат създадени структури на територията на поне половината общини в страната. Тези изисквания, заедно с изискванията партиите да съществуват, ако са получили 1% от гласовете на два последователни национални избори ще осигурят участието в избори само на партии с прозрачно финансиране и с доказано национално присъствие, които могат да носят отговорност за развитите на страната и общините и ще предотврати „употребата” на регистрации  на партии фантоми от неясни субекти.

ВНОСИТЕЛИ:
Ангел Найденов
Мая Манолова
Бойко Великов
Димитър Дъбов
Валентина Богданова
Пламен Ранчев
Радослав Илиевски
Надя Антонова
Георги Близнашки
Румен Овчаров
Георги Божинов
Атанас Мерджанов